In nomine Patris et Filii et Spiritus sancti, amen. Ego Gerardus archipresbiter Eduensis, compos mentis mee, meum condo testamentum in hunc modum. In primis, eligo sepulturam meam in ecclesia sancti Nazarii Eduensis, in capitulo. Item, do et lego in die obitus mei canonicis dicte ecclesie decem libras Vien. pro pitancia; in die trecennarii mei, eisdem canonicis centum solidos Vien. Item, do et lego domino episcopo Eduensi unum ciphum argenteum cum pede; domino archidiacono Eduensi, unum ciphum argenteum sine pede. Item, do et lego monialibus sancti Andochii Eduensis centum solidos Vien. pro pitancia; monialibus sancti Iohannis de Burgo, quadraginta solidos Vien.; monachis sancti Martini Eduensis, quadraginta solidos; canonicis sancti Simphoriani Eduensis, quadraginta solidos; domui Dei de Castro, unum lectum munitum et domui Dei de Marchaaut, unum lectum munitum; monialibus sancti Georgii, viginti solidos; leprosarie de Flure, unum lectum munitum; fabrice sancti Nazarii Eduensis, decem libras; subsidio Terre sancte, decem libras. Item, volo et concedo quod triginta solidate terre emantur, et pro ipsis emendis lego triginta libras Vien. ad faciendum anniversarium meum et anniversarium magistri Christiani singulis annis in ecclesia sancti Andochii Eduensis; breviarium meum in duas partes, Guillemo dicto Caffaut, clerico. Item, do et lego meum supertunicale camelini de Douay dicte Sarran pedissete mee et unam pannam. Item, do et lego Hugoni nepoti meo viginti solidos. Item, do et lego Huguete pedissete mee meam capam de perso que est sine panna; item, Hugoni garcioni meo, vestem meam de sosicle; item, Henrico asinario meo, unam vestem burelli que ematur ad festum beati Lazari proximo venturum. Item, elego et volo et constituo esse executores meos videlicet venerabiles viros Clarambaudum de Castro Novo canonicum Eduensem, dominum Hugonem de sancto Martino clericum et vicarium sancti Nazarii Eduensis, rogans ipsos ut ipsi istam meam ultimam voluntatem executioni demandent, et clamores meos et debita solvant de bonis meis si que fuerint de residuo: quibus executoribus predictis do, quitto et concedo dicta bona et eosdem executores facio et constituo heredes meos super ipsis bonis ad faciendum de ipsis prout sibi et saluti anime mee crederint expedire. In cujus rei testimonium et robur perpetue veritatis, Eduensis curie sigillum huic presenti mee ultime voluntati rogavi et duxi apponendum una cum sigillo meo. Nos autem Officialis Eduensis, notum facimus universis presentibus et futuris quod nos ad preces et rogatum prefati archipresbiteri, huic presenti voluntati sue supreme quam nos vidimus et inspeximus diligenter sigillum curie Eduensis apposuimus in robur et testimonium perpetue veritatis. Datum Edue et actum anno Domini Mº CCº sexagesimo septimo, mense Iulii.